題仰山二十韵
作者：劉弇
朝代：宋

paragraphs: 維南斗牛下，萬仞聳崔嵬。
日上光先占，江盤勢却迴。
一方蒙雨露，幾處對樓臺。
不逐秦鞭去，曾經禹載來。
雲生風慘淡，冰泮谷喧豗。
險外烟嵐變，深中洞府開。
巖花春灼爍，溪鳥暖毰毸。
飛瀑含清籟，乖龍走疾雷。
平川蕭廟閟，半腹鄧壇摧。
精縕瓊瑰寶，奇鍾杞梓材。
僧軒宜薜荔，樵徑怯莓苔。
旁睨龍洲橘，前瞻庾嶺梅。
仙經饒地脈，賦筆讓天台。
神物多靈貺，農田少旱災。
隠居須獨行，吟咏亦難才。
何客能依止，伊余敢語哉。
一麾成繫滯，四友阻遊陪。
未脫紅塵累，徒嗟白髮催。
夢頻生枕席，賞每倒罇罍。
預恐瓜時代，圖歸作醉媒。